
“Malakas at matatag na republika” ni Macapagal-Arroyo 


Pagsusulong 
ng pasismo 
at neokolonyalismo 


sang papuri sa pasismo 

at neokolonyalismo ang talumpati ni 

Gloria Macapagal- 
Arroyo sa harap ng Kongreso nitong Hulyo 
22 na nagdeklarang 
itatataguyod niya ang isang “malakas at 
matatag na republika”. Taliwas sa 
ipinapangakong kaunlaran, ang “malakas at 
matatag na republika” ni Macapagal-Arroyo ay 
lipos ng kabulukan at magsisilbi lamang na 
pabigat at magpapalubha sa pagkabusabos at 
pagkaapi ng mamamayan. 

Ang temang ito ng kanyang ikalawang 
State of the Nation Address ay nagbabanta ng 
ibayong panunupil sa mga karapatang-sibil at 
pagbasura sa mga natitirang sagabal sa todo- 
todong interbensyong militar ng US at mga 
operasyon ng dayuhang kapital sa bansa. 


Inilalathala ng Komite Sentral ng Partido Komunista ng Pilipinas 


Kailangang hadlangan ang mga hakbanging 
ito. Kailangang buuin ang malawak na hanay 
ng pagkakaisa ng mamamayan upang harapin at 
puspusang labanan ang “malakas at matatag na 
republika” ni Macapagal-Arroyo. 


BANTA SA MGA KARAPATANG SIBIL AT 


pasistang panukala. Kung maisasabatas, yuyurakan 
nito ang mga saligang karapatang sibil, kabilang 
ang karapatan laban sa pag-aresto at detensyon nang 
walang mandamyento. 

Kung si Macapagal-Arroyo ang masusunod, 
walang puwang ang kritisismo at mga protesta 
laban sa kanyang mga patakaran. Ang 


DIREKTIBANG PAIGTINGIN ANG DIGMA 
LABAN SA MAMAMAYAN 

Sa pamamagitan ng “malakas 
at matatag na republika”, nais ni 
Macapagal-Arroyo na bigyang-katwiran 
ang paglalatag ng mga batas at 
patakarang magpapasidhi ng pasistang 
pang-aapi sa mamamayan. 

Ginagamit ngayon ni Macapagal- 
Arroyo ang animo'y bwelo ng 
kampanya laban sa “terorismo” at ang 
idineklara niyang tagumpay laban 
sa Abu Sayyaf at ilang tampok na 
kaso ng kriminalidad upang bigyang- 
katwiran ang pagsasakatuparan ng mga 
batas na umano'y susugpo sa terorismo 
at kriminalidad at magtataguyod ng 
kaayusan at kapayapaan. 

Kaugnay nito, minamadali ni 
Macapagal-Arroyo ang kongreso na 
ipasa ang panukalang batas na “kontra- 
terorismo”. Ang panukalang ito ay 
inihapag sa senado at kongrseo nina 
Sen. Robert Barbers at Kong. Imee 
Marcos (House Bill 3802). Halos kopya ito ng dati 
nang panukalang inihapag nina Sen. Orly Mercado 
at Sen. Juan Ponce Enrile noong 1995, pero hindi 
tuluyang naisabatas dahil puspusang nilabanan ng 
mamamayan. 

Ayon sa pinalawak na depinisyon ng “tero- 
rista” sa panukalang ito, ang sinumang pumuna 
o bumatikos sa mga patakaran ng gubyerno 
ay maaaring ituring na “terorista” at isakdal 
at parusahan nang hanggang habambuhay na 
pagkabilanggo o bitay. Sa naturang depinisyon, 
pati ang mga rebolusyonaryo, mga progresibo, at 
lahat ng nagsasagawa o nagpapahayag man lamang 
ng pagtutol sa rehimen, ay maaaring ituring na 
“terorista”. Isa itong kontra-rebolusyonaryo at 


Kung si 
Macapagal-Arroyo 
ang masusunod, 

walang puwang ang 
kritisismo at mga 
protesta laban sa 
kanyang mga 
patakaran. 


walang-patawad na pambabatuta at 
pambobomba ng tubig laban sa libu- 
libong mapayapang demonstrador 
noong Hulyo 22 sa Quezon City 
ay isinagawa sa mismong utos ni 
Macapagal-Arroyo, upang ipakitang 
siya'y isang matigas na lider at 
may kakayahang magtatag ng isang 
“malakas at matatag na republika”. 

Isinagawa ang marahas na 
pagbuwag na ito sa mga demons- 
trasyon bilang pasakalye sa dek- 
larasyon ni Macapagal-Arroyo nitong 
Hulyo 24 na ibabasura na niya ang 
patakarang “maximum tolerance” 
(pagbibigay ng pinakamaluwag 
na puwang) sa pagharap sa mga 
demonstrasyon. Idineklara niyang 
ang pagharap ng kanyang gubyerno 
sa mga demonstrasyon noong Hulyo 
22 ay pinakahuli nang pagkakataong 
makikita ang “maximum tolerance”. 
Muling ipatutupad ang pasistang 
patakarang “no permit-no rally” at 
ang paggamit ng kamay na bakal upang buwagin 
ang militanteng mga pagkilos ng mamamayan. 
Idineklara rin niya ang “no maximum tolerance” 
laban sa mga rali sa pagdating ni US State Sec. 
Colin Powell sa unang linggo ng Agosto. 

Muling binuhay ni Macapagal-Arroyo at ng 
kanyang militar ang “anti-komunistang” pananakot 
upang mabigyang-katwiran ang ginagawang 
pagsupil sa mga ligal na organisasyon at personahe 
at bigyan ng baluktot na katwiran ang mga brutal na 
operasyong militar. Ayon kay Macapagal-Arroyo, 
mga “komunista” na lamang ang tumutuligsa sa 
kanya. Nitong huli, binansagan pa niyang mga 
“kriminal” at “terorista” ang mga organisasyong 
nagtataguyod sa karapatang-tao. 

Ginagamit ni Macapagal-Arroyo ang “anti- 
terorismo” na animo'y isang pangkalahatang 
lisensya upang gamitan ng pwersa at dahas ang 
sinumang babansagan niya at ng kanyang gubyerno 
bilang “terorista”. 

Gayon na lamang ang pagpupumilit niyang 
ipailalim ang armadong rebolusyonaryong 
kilusang pinamumunuan ng Partido Komunista 
sa kategoryang “terorista” at “mga kriminal na 
pumapatay sa ngalan ng pulitika”. Binibigyang 
katwiran na lamang niya ang tuluyan nang 
pagbabasura sa usapang pangkapayapaan sa pagitan 
ng NDF at GRP at paglulunsad ng mababangis 
na atake sa rebolusyonaryong kilusan. Nais ni 
Macapagal-Arroyo at ng mga militarista sa kanyang 
gabinete na tuluyan nang alisin ang mga hadlang 
sa pagsasagawa ng todo-todong digma laban sa 
mga rebolusyonaryong pwersa at mamamayan sa 
kanayunan. 


LAHATANG-PANIG NA DOMINASYON 
NG IMPERYALISMONG US 

Sa kadulu-duluhan, nakaayon at nagsisilbi ang 
“malakas at matatag na republika” ni Macapagal- 
Arroyo sa hangaring lahatang-panig na isulong ang 
interes ng imperyalismong US sa Pilipinas. Nais ni 
Macapagal-Arroyo na gamitin ang buong pwersa 
ng estado upang sugpuin ang patriyotikong kilusan 
ng mamamayan at bigyang-daan ang pagsagasa ng 
imperyalismong US sa soberanya at pambansang 
patrimonya ng Pilipinas. 

Tinitiyak ni Macapagal-Arroyo ang per- 
manenteng presensya ng mga tropang Amerikano 
sa Pilipinas sa pamamagitan ng tuluy-tuloy na 
pagdaraos ng mga “pinagsanib na pagsasanay 
militar” at pagbubuo ng mga karagdagang batas 
at kasunduan. 

Matapos ituon sa Abu Sayyaf, nais ngayon ng 
rehimeng Macapagal-Arroyo na dalhin 
ang mga “pagsasanay” na ito sa mga 
teritoryo ng Bagong Hukbong Bayan 
(BHB) upang makapanghimasok 
ang US sa kontra-rebolusyonaryong 
digma. 

Napipinto na ang pagpapatibay 
sa Mutual Logistics Support Agree- 

ment (MLSA) na magbi- 
bigay-daan sa tuluy-tuloy 
na presensya ng mga 
tropang Amerikano sa 
Pilipinas. Pinahihintulutan 
nito ang mga tropang 
Amerikano na magtayo ng 
mala-permanenteng mga 
pasilidad at istruktura para 
sa kanilang akomodasyon 
sa iba't ibang panig ng 
bansa. Sa gayon, iniikutan 
nito ang mga probisyon 
ng konstitusyon na nagba- 
bawal sa pagtatayo ng 


Nakaayon at 


mga dayuhang base militar | nagsisilbi ang 

sa bansa. “malakas at 
Ipinwesto na rin niya | matatag na 

sa Department of Foreign republika” ni 


Affairs si Sen. Blas Ople, 
sagad-sagarang tuta ng im- 
peryalismong US, upang 
madulas na pagtibayin 
ang MLSA at iba pang 
kasunduan at patakarang 
maka-US. 

Sa ekonomya ng 
“malakas at matatag na republika”, isasagad 
ang patakarang liberalisasyon, deregulasyon, 
pribatisasyon at denasyunalisasyon tungo sa todo- 
todong pagbubukas ng ekonomya ng Pilipinas sa 
imperyalistang “globalisasyon”. 


Macapagal-Arroyo 
sa hangaring 
lahatang-panig na 
isulong ang interes 
ng imperyalismong 
US 


Balak ni Macapagal-Arroyo na lumikha ng mga 
bagong batas at baklasin ang nalalabi pang mga 
hadlang sa malayang pagpasok at operasyon ng 
dayuhang monopolyong kapital sa bansa. 


Kabilang dito ang pagsasabatas ng Special 
Purpose Assets Vehicle (SPAV) na magbibigay- 
daan sa dayuhang kapitalista na magmay-ari 

ng mga lupain sa bansa--na pormal na 
ipinagbabawal pa rin ng reaksyunaryong 
konstitusyon. 
Sa hangaring akitin ang dayuhang 
kapital sa bansa, sinusuportahan ni 
Macapagal-Arroyo ang panawagan ng 


US na magkaroon ng malalaking pagbabago sa 
mga probisyon ng reaksyunaryong konstitusyon 
na itinuturing nilang sagabal pa rin sa malayang 
operasyon ng dayuhang pamumuhunan, kabilang 
ang mga probisyon na pumipigil sa 100% dayuhang 
pag-aari sa mga negosyo sa Pilipinas. 


HARAPIN AT BIGUIN ANG MGA PATAKARAN NG 
“MALAKAS AT MATATAG NA REPUBLIKA” 

Ang deklarasyon ni Gloria Macapagal-Arroyo 
na kanyang itatatag ang isang “malakas at matatag na 
republika” ay isang pagtatakip lamang sa mabuway 
niyang gubyerno at sa nabubulok at naagnas nang 
reaksyunaryong naghaharing sistema. Tanda ito ng 
desperasyon ng mga naghaharing uri na ipagtanggol 
ang mapagsamantala't mapang-aping kaayusan sa 
harap ng napakatinding krisis sa loob at labas ng 
bansa at sa harap ng mabilis na sumusulong na 
mga paglaban upang wasakin ang reaksyunaryong 
paghaharing malapyudal at neokolonyal. 

Habang buong hambog na nagtatalumpati si 
Macapagal-Arroyo, nanginginig naman ang kanyang 
tuhod sa pangambang hindi makatatagal sa poder. 
Sa harap ng mabilis na pagbulusok ng kanyang 
popularidad at lumalawak na panawagan na siya'y 
patalsikin, inilalatag ni Macapagal-Arroyo ang 
mga hakbangin upang busalan ang mamamayan 
at nyutralisahin ang mga reaksyunaryong kalaban 
niya sa pulitika. 

Kailangang mabilis na kumilos ang mga 
rebolusyonaryong pwersa upang pagkaisahin ang 
mamamayan sa paglaban sa mga napipintong 
hakbanging pasista't maka-imperyalista. Kina- 
kailangang samantalahin ang pagkakahiwalay 
ni Macapagal-Arroyo sa pulitika, pati na ang 
pagkahiwalay niya sa ilang panggitnang pwersa 
at reaksyunaryong dati'y nasa kanyang paksyon, 
upang palawakin ang hanay ng mga pwersang 
bibigo sa pagtataguyod niya ng “malakas at matatag 
na republika”. 

Ang mga pwersang pambansa-demokratiko ay 
kailangang handang makipagkaisa sa iba't ibang 
pwersa laban sa rehimeng Macapagal-Arroyo, 
maging sa mga batayang taktikal. Kasabay nito, 
kinakailangang pangunahan ng mga pambansa- 
demokratikong pwersa ang pagbubuo ng malawak na 


Partikular na 
kailangang 
paghandaan ng 
BHB ang banta 
ng direktang 
pagsangkot ng 
mga tropang 
Amerikano sa mga 
kontra- 
rebolusyonaryong 
operasyon... 


nagkakaisang prenteng 
nagtataguyod sa demokrasya, kapakanan ng 
mamamayan at pambansang soberanya. 

Kailangang samantalahin ng BHB ang 
pagkamabuway at mabilis na panghihina ng rehimen 
ni Macapagal-Arroyo sa pamamagitan ng patuloy 
na paglulunsad ng malalaki at maliliit na taktikal 
na opensibang kayang ipagwagi habang patuloy 
na pinalalawak at pinalalakas ang baseng masa 
sa kanayunan. 

Partikular na kailangang paghandaan ng BHB 
ang banta ng direktang paglahok ng mga tropang 
Amerikano sa mga kontra-rebolusyonaryong 
operasyon sa pamamagitan ng paglahok sa 
paniniktik, pagtataktisa o sa mga aktwal na 
armadong operasyon sa mga larangang gerilya ng 
rebolusyonaryong kilusan. 

Ngayon pa ma'y kinakailangan nang puspusang 
kumilos ang mga patriyotiko't demokratikong 
pwersa sa kalunsuran at sa kanayunan upang igiit 
ang pagpapalayas ng mga tropang Amerikano sa 
Pilipinas. 

Sa pamamagitan ng puspusan at militanteng 
paglaban ng mamamayan, mabibigo si Macapagal- 
Arroyo sa hangarin niyang itaguyod ang kanyang 
“malakas at matatag na republika”. Kung 
ipagpipilitan ni Macapagal-Arroyo na ipatupad 
ang mga patakarang pasista at maka-imperyalista, 
lalong magiging malinaw para sa malawak na 
mamamayang Pilipino na kailangang sama-sama 
at mapagpasyang kumilos upang wakasan ang 
kanyang rehimen. 

37,000--biktima ng mga paglabag 
sa karapatang-tao sa ilalim ng 


rehimeng Macapagal-Arroyo 


MULA ENERO 22, NANG MAGSIMULANG manungkulan si 
Macapagal-Arroyo, hanggang noong Hulyo 15, may 

1,334 na kaso ng mga paglabag sa karapatang- 

LA tao na bumiktima sa 37,164 katao ang naitala sa 
`S buong bansa. Sa bilang na ito, 148 katao ang 

z biktima ng pagsalbeyds at asasinasyon, 

55 ang minasaker at 14 ang dinukot ng 

mga militar at nawawala pa hanggang 

sa kasalukuyan. Bukod rito, laganap din 

ang iba't ibang anyo ng mga paglabag gaya 

ng bigong pagpatay, walang patumanggang pamamaril, 

pambobomba, iligal na pang-aaresto, pagtortyur, iligal 

na panghahalughog, paninira at pagkakait ng ari-arian, 

pwersahang ebakwasyon, pagblokeyo ng pagkain, 

malawakang pagpapalikas, pagkakait ng atensyong medikal 
at iba pa. 

Umabot sa 2,581 katao ang biktima sa 125 kaso ng 
paglabag sa karapatang-tao ng mga lider at myembro ng 
Bayan Muna. Dalawampu't dalawang lider sa komunidad ng 
Bayan Muna ang napatay habang tatlo naman ang biktima ng 
masaker. May mga lider ding nakaligtas mula sa tangkang 
pagpatay habang may apat pang nawawala. 

May 86 na kaso naman ng pagpatay sa mga aktibista 
at pinaghihinalaang simpatisador ng BHB. Biktima rito 
ang 148 katao. Mas malala ito sa rekord ng gubyernong 
Estrada na nakapagtala ng 59 na katulad na kaso sa loob 
ng 18 buwan sa poder. 

Sa Basilan, mula nang paigtingin ang kampanya laban sa 
bandidong Abu Sayyaf, umabot na sa 3,169 ang nabiktima ng 
mga paglabag sa karapatang-tao. Sampu rito ay sinalbeyds, 
anim ang pinatay, 42 ang tinortyur, 126 ang arbitraryong 
inaresto habang may isa pang nawawala. 

Samantala, apat na babae at anim na bata ang ikinulong 
upang mapwersang sumurender ang kanilang mga kamag- 
anak na pinaghihinalaang myembro ng Abu Sayyaf. Iligal 
silang nakabilanggo ngayon sa Basilan Provincial Jail at 
Camp Bagong Diwa sa Taguig, Metro Manila. Mahigit 
100 pang pinagsuspetsahang kasapi ng Abu Sayyaf ang 
nakakulong sa dalawang kampo. 


CA 


Mga ilusyon 
ng kaunlaran 


a unang tingin, tila may 

katotohanan ang “paglago ng 
ekonomya” na ipinagmamayabang 
ng rehimeng Macapagal-Arroyo. 
Namumulaklak ang mga 
estadistika — lumago raw nang 
3.8% ang GDP (kabuuang 
produkto sa loob ng bansa) at 
nang 4.9% ang GNP (kabuuang 
produkto ng mamamayan sa loob 
at labas ng bansa), at nagtala ng 
kagulat-gulat na 4.1% na paglago 
ang sektor ng agrikultura. Hindi 
lamang ito. May kulang-kulang na 
P2 bilyong sarplas ang balance 
of payments (BOP o balanse 
ng salaping pumasok at lumabas), 
hindi lumalayo sa P50 ang palitan 
ng piso sa dolyar at relatibong 
“stable” ang takbo ng stock 
market. Istable rin daw ang presyo 
ng bilihin, katulad ng galunggong 
na “nabili” ni Macapagal-Arroyo 
sa presyong P60 bawat kilo. 

AA 

Ngunit, katulad ng “mababang” presyo ng 
galunggong- na madaling pinabulaanan ng 
mga mamamalengke sa buong Metro Manila-- 
walang saysay ang mga estadistika sa harap ng 
kahirapang dinaranas ng mamamayan. Malayo sa 
ipinagmamayabang ni Macapagal-Arroyo, artipisyal, 
temporaryo at may halong ilusyon ang sinasabing 
paglago ng ekonomya. 

Sa katunayan, binubuhay na lamang ang 
ekonomya ng Pilipinas sa pamamagitan ng mga 
swero galing sa labas ng bansa---utang, remitans 
ng mga migranteng mang- 
gagawa at dayuhang pu- 
hunan. 


DI LUMALAGO ANG 
EKONOMYA 


Ayon mismo sa Bangko 
Sentral ng Pilipinas, nana- 
natiling pangunahing salik 
sa pagtaas ng pambansang 
kita ang mga remitans ng 
mga OCW. Katunayan, 
halos 15% ng kabuuang 
kita ng bansa (GNP) ang 
nagmumula rito. Mula 
Enero hanggang Abril, 
umabot sa 52.83 bilyon 

ang kabuuang remitans--- 
mahigit 61% mas malaki 


Binubuhay na kumpara sa parehong 


lamang ang 
ekonomya ng 
Pilipinas sa 
pamamagitan 
ng mga swero 
galing sa labas 
ng bansa-- 
utang, remitans 
ng mga 
migranteng 
manggagawa at 
dayuhang 
puhunan. 


panahon noong nakaraang 
taon. Sinasalamin ng 
papalaking bilang ng mga 
Pilipinong naghahanap ng 
trabaho sa labas ng bansa 
ang malaking kawalan 
ng mga oportunidad sa 
bansa para makakuha 
ng mahusay na trabaho. 
Umaabot na ang bilang 
nila sa humigit-kumulang 
walong milyon (mahigit 
22% ng kabuuang pwersa 
sa paggawa sa bansa). Sa 


loob ng unang apat na buwan ng taon, tumaas pa 
nang 4.4% ang bilang ng mga Pilipinong nangibang- 
bayan para magtrabaho. 

Mistulang lumaki ang dayuhang kapital na 
pumasok sa bansa. Doble kumpara sa nakaraang 
taon ang naitalang $1.5 bilyong dayuhang direktang 
pamumuhunan. Subalit ang bulto nito ay ang 
kabayaran ng Kirin Brewery sa binili nitong mga 
bagong sapi sa San Miguel Corporation. Ang iba 
pa ay mga pautang ng mga monopolyo sa kanilang 
mga subsidyaryo sa bansa. Kung hindi isasama 
ang mga ito sa kwenta, makikitang bumagsak pa 
nga nang 50% ang bagong puhunang pumasok 
sa bansa. 


Matapos sumadsad sa loob ng mahigit isang 
taon, bahagyang tumaas nang 2.7% nitong Mayo 
ang kita ng bansa mula sa eksport. Gayundin, 
nagtala ng 3% na pagtaas ang import sa unang 
kwarto ng taon - matapos tuluy-tuloy na magtala ng 
pagbagsak mula Enero 2001 hanggang Enero 2002. 
Nasa S475 milyon muli ang depisit sa balance of 
trade (BOT o balanse ng kalakalan) nitong Mayo, 
mula sa sandaling pagiging positibo nito (518 
milyon) noong Abril. 

Mahalagang banggitin na halos 40% ng dagdag 
na inangkat na kalakal ay mga kagamitang 
pangtelekomunikasyon, elektronik at pang-upisina. 
Ang bulto nito ay mga cellphone at iba pang gamit 
para sa telekomunikasyon (20% ng kabuuang 
inimport)---para lamang sa paparaming nagte-text 
at tumatawag sa mga cellphone. 

Sa kabilang banda, matumal pa rin ang 
produksyon. Isang pangunahing palatandaan nito 
ang pagbagsak nang mahigit 20% ng inimport na 
langis dahil sa lumiit na pangangailangan ng mga 
industriya para rito. 

Halos nakabahura ang mga industriyang pang- 
eksport, laluna ang produksyon ng mga pyesang 
elektronik (bumagsak nang 2.446). Magpahanggang 
ngayon ay hindi pa nangyayari ang inaasahang 
pagbawi ng ekonomya ng US, ang pangunahing 
pamilihan para sa mga produktong elektronik. 
Mas masahol ang pagbagsak ng produksyon ng 
mga kasuotan (18.276), nang bawasan ng US nang 
sangkapat ang inaangkat nitong mga kasuotan mula 


Hulyo 31, 2002 Il ANG BAYAN 


sa Pilipinas. Ang tanging produktong patuloy na 
kumikita hanggang kamakailan ay ang delatang 
tuna. Ngunit tiyak na babagsak din ito laluna 
ngayong inaprubahan na ng kongreso ng US ang 
batas sa pag-aangkat ng sariwang tuna mula sa Latin 
Amerika nang walang taripa. Ang mga delatang 
tuna mula sa Pilipinas ay pinapatawan ng 6-12% 
taripa. 


Sa unang dalawang buwan ng taon, umabot 
sa 820 pabrika ang nagsara at nagtanggal ng mga 
manggagawa. Mas mataas ito nang 65% kumpara sa 
nakaraang taon. Mahigit 20,000 manggagawa ang 
nawalan ng trabaho (dagdag na 79% sa nakaraang 
taon). Noong Enero, umabot sa 355 ang mga 
manggagawang nawawalan ng trabaho araw-araw. 


Taliwas sa pangako ni Macapagal-Arroyo na 
lilikha ng isang milyong trabaho, tumaas pa ang 
tantos ng disempleyo (13.4% nitong Abril) batay sa 
konserbatibong upisyal na estadistika ng gubyerno. 
Mula 3.94 milyon noong umpisa ng taon, umabot 
nang 4.87 milyon ang mga walang trabaho sa 
pagtatapos ng unang kwarto. Tanging ang sektor 
ng serbisyo ang nagtala ng 1.3% paglaki ng 
empleyo---ngunit karamihan sa mga trabaho rito 
ay mga kontraktwal at kaswal. Bukod pa sa mga 
walang trabaho, may halos anim na milyong 
manggagawang Pilipino na walang sapat na trabaho 
(underemployed). 


NAGHIHINGALONG AGRIKULTURA 

Kung hihimay-himayin, ang ipinagmamayabang 
na P240 milyong pondo na umano'y ibinuhos ng 
rehimeng Macapagal-Arroyo sa agrikultura ay 
binubuo ng regular na mga badyet ng mga ahensya 
rito at mga pondo mula sa Land Bank, Agrarian 
Reform Fund at Department of Agriculture. Labas 
sa mga ito, walang ipinasok ang rehimen na bagong 
pondo para sa naghihingalong sektor. 


Kahit ang ipinagmamayabang nitong 800,000 
nalikhang trabaho ay malaking kasinungalingan. 
Ayon sa National Statistics Office, 110,000 lamang 
ang nalikhang bagong trabaho sa sektor. Ang 
bulto pa ng umano'y nagkaroon ng trabaho ay mga 
manggagawang bukid at mangingisdang pawang 

pana-panahon lamang 
nakakakuha ng trabaho. 
Isinama rin sa estadistika 
ang mga nabigyan ng tig-90 
araw (tatlong buwan) na 
trabaho ng iba't ibang 
ahensya ng gubyerno sa 
ilalim ng Emergency 
Employment Program at 
pagkatapos ay wala na 
uling trabaho. Walang 
makabuluhang epekto ang 
programang ito sa katayuan 
ng milyun-milyong walang 
trabaho sa kanayunan. 
Nananatiling dapa ang 


produksyon ng palay at 
mais. Para sa unang anim 


Tahasang na buwan ng taon, 0.7% 
kasinungalingan lamang ang inilaki ng 
ang kalakhan sa produksyon ng palay at 

umano'y bahagya pang bumagsak 

pagkalinga sa ang produksyon ng mais. 
mahihirap at Taliwas sa programa 
paglutas sa umano para sa sariling 
kahirapan na kasapatan sa bigas, pinag- 
ipinagma- ibayo ng rehimen ang pag- 
angkat ng bigas. Noong 
mayabang ni Mayo, lagpas-lagpas na sa 

Macapagal- target na 390,000 metriko 

Arroyo. tonelada ang 890,000 
metriko toneladang inangkat 
ng bansa. Ayon sa 


Department of Agriculture, nakatakdang mag- 
angkat ng 250,000 mt pang bigas sa ikatlong kwarto 
ng taong ito. Noong nakaraang taon, 780,000 mt 
ang bigas na inangkat ng gubyerno. 


PAPALAKING UTANG 


Lumobo nang hanggang P120 bilyon ang depisit 
sa badyet nitong Hulyo — halos doble ng itinakda 
para sa anim na buwan. Sa katunayan, 91% na 
ito ng itinakdang target para sa buong taon. 
Tinatayang aabot sa P158 bilyon hanggang P163 


bilyon ang depisit sa badyet para sa buong 2002. 
Upang kontrolin ito, ang pondong inilalaan sa mga 
serbisyong panlipunan ang binabalak bawasan ng 
rehimen ng hanggang P83 bilyon. 


Ayon mismo sa gubyerno, ang paglobo ng 
depisit ay resulta ng matumal na pangungulekta ng 
buwis dulot ng mababang kita ng mga korporasyon, 
laluna ng sektor ng manupaktura, at pagbaba ng 
taripa sa mga inaangkat na produkto--- alinsunod sa 
mga patakaran ng World Trade Organization. 


Mula Enero-Mayo, umabot sa P331 bilyon 
ang kabuuang gastos ng gubyerno, mas mataas 
nang 15% kumpara noong nakaraang taon. Umabot 
naman nang P150.7 bilyon ang inutang nito sa 
parehong panahon. 


Hindi maitatago ang paglobo ng utang panlabas 
ng bansa. Nasa $53.4 bilyon (P2.67 trilyon) na ito 
ngayon--mas malaki nang S1 bilyon kumpara noong 
nakaraang taon. Pangatlong pinakamalaki na ito sa 
buong Asia. Pinakamataas din sa buong Asia ang 
interes (13.1%) na binabayaran ng Pilipinas. 


DI NALULUTAS ANG KAHIRAPAN 


Tahasang kasinungalingan ang kalakhan sa 
umano'y pagkalinga sa mahihirap at paglutas sa 
kahirapan na ipinagmamayabang ni Macapagal- 
Arroyo. 

Patuloy na tumatanggi si Macapagal-Arroyo na 
dagdagan ang sahod at sweldo ng mga manggagawa 
at empleyado sa gubyerno. Nananatiling nakapako 
sa P234 na abereyds ang arawang minimum - di 
hamak na kulang sa P438 abereyds na arawang 
pangangailangan ng isang pamilya. 

Ang ipinamahagi ni Macapagal-Arroyo na 
mga lupa sa ilalim ng repormang agraryo ay 
pinakamababa sa nakaraang limang taon. Mas maliit 
sa ipinangakong 100,000 ektarya ang bilang ng 
ipinamahagi niyang pribadong lupain - 65,941 
ektarya lamang, pinakamababa sa nakaraang 10 taon. 
Sa kalakhan, punung-puno pa ng mga anomalya 
ang “pamamahagi” ng mga ito at karamihan sa mga 
ito'y ginamit lamang ng mga panginoong maylupa 
para maging daluyan ng pagpapamana ng mga 


Walang lupain sa mga kamag-anak 
makabuluhang at ang marami sa iba pa'y 
ibinunga ang patuloy pa ring inaari ng 
pangako ni mga panginoong maylupa 
Macapagal-Arroyo | Se pamamagitan ng mga 
prente. Hindi ginalaw ni 
sa kanyang Macapagal-Arroyo ang 
SONA malalawak na lupain ng 
kanyang asawa sa 

Negros. 


Nananatiling mataas 
ang presyo ng mga 
pangunahing bilihin at ang 
singil sa mga batayang 
serbisyo. Hanggang nga- 
yon ay isinasabalikat 
ng mga konsyumer ang 
pagbabayad sa maano- 
malya at di makatarungang 
PPA (purchased power 
adjustment) na umaabot 
sa mahigit kalahati 
ng kabuuang bayarin 
sa kuryente. Higit sa 
mga nakaraang rehimen, 
ang rehimeng Macapagal- 
Arroyo ang nagligalisa sa 
pangungulekta nito sa pamamagitan ng Electric 
Power Industry Reform Act. Mataas din ang presyo 
ng mga pangunahing bilihin, laluna pagkatapos 
wasakin ng magkakasunod na bagyo ang mga 
sakahan at palaisdaan. 


Walang makabuluhang ibinunga ang pangako 
ni Macapagal-Arroyo sa kanyang SONA noong 
nakaraang taon na ibaba sa kalahati ang presyo ng 
mga gamot para mapakinabangan ng nakararaming 
mamamayan. Gagawin umano ito sa pamamagitan 
ng importasyon ng mga murang gamot. Ngunit 
ni hindi umabot sa isang porsyento ng kabuuang 
kinokonsumo sa bansa ang inangkat na murang 
gamot. Patuloy na nananaig ang mga dayuhang 
monopolyo sa negosyo sa gamot sa bansa.Walang 
nagawa ang rehimen sa harap ng epektibong 
panghaharang ng mga dayuhang monopolyo sa 
pagbebenta ng mga botika ng murang gamot. 

Sa labas ng Kongreso 


Ang totoong kalagayan ng bansa 


agmartsa patungong Kongreso nitong 

Hulyo 22 ang ilanpung libong 
mamamayan upang ipanawagan ang kanilang 
mga hinaing at ilantad ang tunay na kalagayan 
ng bansa. Para harapin ang mga ito, ipinamalas 
ng rehimen ang kahulugan ng “malakas at 
matatag na republika” sa pamamagitan ng 
pagpapakat ng 8,000 pulis sa Commonwealth 
Avenue at paglatag ng patakarang “no 
tolerance” sa mga demonstrador. Nauwi 
ang mapayapang asembliya sa madugong 
kumprontasyon nang magsimulang mambato 
ang pulisya at mang-aresto ng mga 
nagpuprotesta. Labing-isang lalaki, kabilang 
ang isang abugado, ang inaresto ng mga pulis. 
Labingtatlo ang nasugatan sa insidente. 

MGA TAMPOK NA ISYU 


Kinundena ng mga lider ng Bagong Alyansang 
Makabayan at mga organisasyong kaalyado nito ang 
matatapang na salita ni Macapagal-Arroyo hinggil 
sa “malakas at matatag na republika”, na walang iba 
kundi panabing sa kanyang mabuway at mahinang 
paghahari. Anila, wala itong iba pang kahulugan 
kundi ang papatinding represyon at panggigipit ng 
rehimen sa mamamayang tumututol sa pamamalakad 
ng rehimen. Inihalintulad nila ito sa “Bagong 
Lipunan” ng diktadurang Marcos na walang ibang 
ibinunga kundi ang sistematikong pagsikil sa 
mga karapatang sibil at malawakang paglabag sa 
karapatang-tao. 

“Mga kasinungalingan” — ito ang bansag ng mga 
kongresista ng Bayan Muna sa ipinagmayabang 
na mga “tagumpay” ni Macapagal-Arroyo. Anila, 
hindi nakikita ni nararamdaman ng mamamayan 
ang epekto ng mga “naabot” na target ng rehimen. 
Naniniwala ang mga kongresista na gagamitin ni 
Macapagal-Arroyo ang mga mapanupil na hakbang 
(tulad ng panukalang batas na “kontra-terorismo”) 
hindi lamang sa itinuturing niyang mga terorista, 
kundi laban sa kanyang mga kakumpitensya sa 
pulitika at laban din sa mamamayan. 

Tinapatan ni Carmen “Nanay Mameng” 
Deunida, kilalang lider ng mga maralita ng lunsod, 
ang SONA ni Macapagal-Arroyo. Ang 15 minutong 
talumpati ni Nanay Mameng hinggil sa tunay na 
kalagayan ng mga maralitang Pilipino ay nagtapos 
sa panawagang patalsikin sa poder si Gloria 
Macapagal-Arroyo. 

Kabilang sa libu-libong maralita ng lunsod 
na dumalo sa protesta ay ang tatlong batang taga- 
Payatas na ginamit niya sa kanyang gimik na 
“bangkang papel” at pinangakuan niya sa kanyang 
unang SONA noong nakaraang taon. Ayon sa mga 
bata, hindi natupad ni Macapagal-Arroyo ang 
kanyang pangakong pabahay para sa mga taga- 


Payatas at hustisya para sa daan-daang natabunan 
ng basura sa isang kahindik-hindik na trahedya roon 
noong Hulyo 2000. 


Mariin namang kinundena ng mga pambansang 
minorya ang rehimeng Macapagal-Arroyo dahil 
sa sistematikong pagpapabaya nito sa kanilang 
kapakanan habang hinahayaan ang mga 
dambuhalang dayuhang korporasyon na kamkamin 
ang kanilang mga lupang ninuno, huthutin ang mga 
likas na yaman sa kanilang kalupaan at wasakin 
ang kanilang pamumuhay. Anila, sistematikong 
ipinapatupad ng rehimen ang henosidyo sa kanila sa 
pamamagitan ng mga proyektong “pangkaunlaran” 
at mga operasyong militar. 


Ayon sa Moro-Christian People's Alliance -- 
inaatake ng rehimen ang relihiyong Islam sa patuloy 
na pagsuporta nito sa “digmang kontra-terorismo” 
ng imperyalismong US. Maraming Moro ang iligal 
na inaaresto at pinararatangang “terorista” dahil 
lamang sa kanilang relihiyon. Inihalimbawa nila 
ang pag-aresto ng pitong Moro sa isang madrasah 
(paaralang panrelihiyon) sa Pangasinan noong 
Mayo. 


Dumalo rin sa protesta ang mga syentista at 
mananaliksik upang ilantad ang kalunus-lunos 
na kalagayan ng pananaliksik at pagpapaunlad 
(research and development) sa larangan ng syensya 
at teknolohiya. Anila, puro hangin lamang ang 
mga pangakong pondo at suporta para rito. 


Itinawag-pansin ng mga dumadayong 
Filipino-American mula sa Out US 
Troops-Now! ang malawakang 
paglabag sa mga karapatang-tao 
ng mga Pilipino sa US sa ngalan 
ng “digmang 

kontra-terorismo”. Anila, matapos ang mga atake 
noong Setyembre 11, ipinatupad ng US ang mga 
rasista at mapang-aping patakaran na nagresulta sa 
pagpapalayas sa US ng 479 na Pilipino. Marami 
na ring Pilipino ang nawalan ng trabaho dahil 
sa kanilang nasyunalidad---kabilang ang 28,000 
airport controller na sinisante kamakailan dahil 
sa racial profiling (pagkilatis batay sa lahi), isang 
hakbanging panseguridad na isinasagawa sa US 
dulot ng pangamba sa mga Arabo at iba pang lahi. 


Dapat mangumpisal si Macapagal-Arroyo at 
humingi ng kapatawaran sa kanyang mga kamalian 
sa pulitika at ekonomya — ito naman ang panawagan 
ng Promotion of Church People's Response. Anila, 
dapat ikumpisal ni Macapagal-Arroyo ang kanyang 
mga kasalanan laban sa mamamayan, sa partikular — 
ang kanyang kabiguang ibaba ang singil sa kuryente 
at presyo ng mga pangunahing bilihin. 


SA IBA PANG LUGAR 


Baguio City. Isandaan ang nagmartsa, dala-dala 
ang isang dambuhalang anay na gawa sa karton. 
Ang anay na ihinawig kay Macapagal-Arroyo--- 
dahil sa pag-akusa niyang “anay” ang dati niyang 

mga kaalyadong tumutuligsa ngayon sa 
kanya---ay isinakay sa isang 
malaking bangkang papel. 


Iloilo. Dalawang libo ang 
nagmartsa sa mga lansangan ng 
Jaro at Molo. Kabilang dito ang mga 
magsasakang nagdala ng mga sprayer 
para sugpuin ang pinakamalaking peste 
sa Pilipinas - ang reynang anay na si 
Macapagal-Arroyo. 


Bacolod. Higanteng anay din ang 
dala-dala ng may 500 nagpuprotesta 
rito bilang simbolo ng “pambansang 

peste” - ang rehimeng Macapagal- 
Arroyo. 

Davao City. Nilitis ng may 5,000 katao ang 

rehimeng Macapagal-Arroyo sa isang hukumang 


bayan na isinagawa sa Rizal Park dito. Ang hatol: 
May sala! Ang sentensya: Patalsikin sa poder! 

